मां गंगा का शुद्धिकरण नर्मदा के आशीर्वाद से ही होगा
केंद्रीय मंत्री उमा भारती ने कहा, नर्मदा शुद्ध करने के लिए हिंदू समाज को राशि एकत्र करने का आह्वान
भास्कर संवाददाता | महेश्वर
केंद्रीय मंत्री उमा भारती गुरुवार शाम को महेश्वर पहुंची। सबसे पहले वे अपने गुरु ब्रह्मचारीजी के आश्रम पहुंचीं, जहां उन्होंने पूजन किया। किला परिसर में स्थित भगवान दत्त की पादुका स्थल व भगवान राजराजेश्वर का पूजन-अर्चन किया। इसके बाद मां नर्मदा का पूजन कर दीपदान किया। दत्त पादुका स्थल पर दर्शन करते समय सुश्री भारती ने अपने वेतन से मंदिर के जीर्णोद्धार के लिए 1 लाख रुपए देने की घोषणा की। उन्होंने कहा- मां गंगा का शुद्धिकरण मां नर्मदा के आशीर्वाद से ही होगा।
नप अध्यक्ष ने सुश्री भारती को 25 करोड़ का नगर के लिए ट्रीटमेंट प्लांट का प्रस्ताव दिया। नर्मदा घाट पर पत्रकारों से चर्चा के दौरान उन्होंने कहा- मां गंगा का शुद्धिकरण मां नर्मदा के आशीर्वाद से ही होगा। उन्होंने कहा नर्मदा काे स्वच्छ रखने का कार्य हिन्दू समाज को ही करना होगा। इसके लिए सरकार से कोई भी राशि नहीं लेनी चाहिए। 25 करोड़ रुपए भी हिन्दू समाज स्वयं एकतित्र करेगा। सहिष्णुता को लेकर पूछे सवाल में सुश्री भारती ने कहा कि देश में कहीं भी असहिष्णुता का माहौल नहीं है। आज भी यहां खानों की फिल्मों को देखने के लिए भीड़ टूटती है। यहां अमेरिका की तरह नहीं है। यहां दरगाहों-चर्चों में भी हिन्दू लोग जाते हैं। देश में असहिष्णुता का माहौल नरेन्द्र मोदी एवं भाजपा को परेशान करने के साथ देश को बदनाम करने की साजिश है। इससे देश की छवि दुनिया में खराब हो रही है। देश को कुछ लोग ऊपर उठता हुआ नहीं देखना चाहते हंै, जिसमें वामपंथी मुख्यतः है। कांग्रेस की औकात खत्म हो चुकी है। वह सड़क पर नहीं लड़ सकती है। इसलिए संसद में उपद्रव कर बिलों को पास होने से रोकती है। पुरस्कार जिन्होंने लौटाए, वह वामपंथी हैं। इसके पीछे कांग्रेस है जो हल्ला मचाती है। सुश्री भारती का स्वागत नप अध्यक्ष दामोदर महाजन, मंडल अध्यक्ष लोकेश मंडलोई, भूपेंद्र जैन, मनोज पाटीदार, विक्रम पटेल, बक्सीराम यादव आदि ने किया।
दत्त पादुका स्थल पर पहुंचतीं केंद्रीय मंत्री उमा भारती।
hin_Deva hin_Deva san_Deva hin_Deva hin_Deva awa_Deva